# Eliza Frantsesa (Tanger)

Tangerreko Eliza Frantsesa, formalki Jasokundeko Andre Mariaren eta Santa Joana Arc-ekoaren eliza (frantsesez: Église Notre-Dame-de-l'Assomption et Sainte-Jeanne-d'Arc), frantsesez Sainte-Marie-Sainte-Jeanne-d'Arc, Sainte-Marie-Jeanne edo Église des Sables (euskaraz: «Hareetako eliza») ere deitua, Marokoko Tanger hirian dagoen eliza katolikoa da. 1949-1953 urteetan eraiki zen Tangerreko Nazioarteko Eskualdean komunitate frantziarrarentzat.

## Historia

Eliza eraikitzeko diru-bilketa 1925ean hasi zen, baina denbora behar izan zen proiektua gauzatzeko. Tangerreko Nazioarteko Eskualdeko europar nazio-komunitate bakoitzak hiriko espazio publikoan bere ikusgarritasuna areagotzea zuen helburu. Besteak beste, Italiak San Frantzisko Asiskoaren eliza eraikitzea sustatu zuen, 1939-1940 urteetan Abdelhafid jauregi ohiaren lurretan eraikia. 1949an Eliza Frantsesaren eraikuntza hasi zen, eta horrek Tangerreko katedral katolikoaren eraikuntza bultzatu zuen, Espainiak finantzatua eta 1961ean amaitua.
Eliza Frantsesa Église des Sables bezala ere ezaguna da, lehenagoko egurrezko eliza bati erreferentzia eginez. Omar Ibn al-Khattab etorbidean dago, Tangerren hegoaldean, XX. mendeko Ville Nouvelle auzoan. Hasiera batean nabarmentzen zen, Washington kaleko hiru administrazio eraikinekin batera (eskualdeko administrazioarekin, justizia-jauregiarekin eta Marokoko Estatu Bankuaren egoitzarekin). Inguruko etxadiak 1960ko eta 1970eko hamarkadetan bakarrik garatu ziren.
1953ko abenduan, Francisco Aldegunde Tangerreko bikario apostoliko espainiarrak eta Louis-Amédée Lefèvre Rabateko bikario apostoliko frantziarrak amaitutako eliza Jasokundeko Andre Mariari eta Santa Joana Arc-ekoari eskaini zieten. Elizaren estilo arkitektonikoa Art Déco da, eta beirate monumentalak Charles Plessard artistak egin zituen 1951tik 1958ra bitartean. Fatxadan dagoen Andre Mariaren estatua Albert Navarra eskultorearena da.
2016ko martxoaren 9an, eliza Marokoko babestutako ondare izendatu zuten.
Jean-Luc Mélenchon politikari frantziarra meza laguntzaile izan zen Eliza Frantsesean, haurra zela.

## Erreferentziak

* ↑ (Frantsesez) Lourido Díaz, Ramón. (1996). «L'Eglise catholique à Tanger : tradition, coexistence religieuse» Horizons Maghrébins - Le droit à la mémoire 31-32: 84. ISSN 2613-2702. (Noiz kontsultatua: 2025-02-22).
* ↑ (Ingelesez) «Chiesa di San Francesco d’Assisi» Archnet (Noiz kontsultatua: 2025-02-22).
* ↑ (Gaztelaniaz) Darias Príncipe, Alberto. (2014). «La arquitectura al servicio del poder: la Catedral de Tánger como catarsis de las frustraciones coloniales españolas» Anuario de Estudios Atlánticos 60: 765-816. (Noiz kontsultatua: 2025-02-22).
* ↑ (Ingelesez) «Église Notre-Dame de l'Assomption» Archnet (Noiz kontsultatua: 2025-02-22).
* ↑ (Gaztelaniaz) «Iglesia Francesa» Collecciones Digitales Instituto Cervantes (Noiz kontsultatua: 2025-02-22).
* ↑ (Gaztelaniaz) «Notas para entrevista TVA sobre Plácido Fernandez Viagas» Tanger Internacional: 3. (Noiz kontsultatua: 2025-02-22).
* ↑ (Frantsesez) «Charles Plessard» Ateliers Loire Chartres (Noiz kontsultatua: 2025-02-22).
* ↑ (Frantsesez) Curriculum vitae de l’artiste sculpteur (et peintre) Navarra Albert (1927 Casablanca, Maroc – 2019). (Noiz kontsultatua: 2025-02-22).
* ↑ (Frantsesez) Taferssiti, Rachid. (2016). Tanger : La Valeur Universelle Exceptionnelle. Association Al Boughaz, 172 or..
* ↑ (Frantsesez) Polo, Jean-François. «Mélenchon, le Patricien en bleu de Chauffe» Les Échos 2012-03-30 (Noiz kontsultatua: 2025-02-22).

## Kanpo estekak

* Datuak: Q116788613
* Multimedia: French Church of Tangier / Q116788613